Néese,
yá Pilato ichùulìacaté yàasu úwinái icapèedáidaca Jesús.
Yá úwinái icàlipìacaté culèpi icoronaniná,
yá nayàacaténi Jesús íiwita ìwali.
Nayàaca nacái ìwali abéeri bàlesi cáaléeri quíréeri wálumaca.
Yá náimacaté irí:
“¡Pìya déecu èeri,
pía judíonái yàasu rey!”
Yá nacapèedáidacaté Jesús inànìi ìwali.
Néese,
yá Pilato imusúacawa àniawa nàatalé,
yá íimaca nalí:
“Piicácué yái asìalica,
canácata ibáyawaná.
Iná yéewa numusúadacuéca piicáni píalíacaténácuéwa.”
Iná úwinái imusúadacaalíté Jesús capìi irìcuíse,
yá idécaté itéca íiwita ìwaliwa culèpi ìyacaná,
bàlesi quíréeri nacái cùlitunìwaca.
Yá Pilato íimacaté nalí:
“¡Yáca asìali yái!”
Iná sacerdote íiwacanánái,
iicácaalí Jesús,
náapicha níái úwinái icuèyéica Dios icapèe,
yá namáidaca cachàini,
náimaca:
“¡Pitàtàacuéni cruz ìwali!
¡Pitàtàacuéni cruz ìwali!”
Yá Pilato íimaca nalí:
“Píatacué iténi,
yácué pinúacani.
Canácata nùanèeri ibáyawanáca nunuéripiná ìwalíisetani.”
Yá judíonái íimacaté irí:
“Wadènìaca wàasu tàacáisináiwa wachùulìanáca wíawawa.
Iná càide iyúwa wáiwitáise ìyáaná,
yá iwàwacutá yéetácawa,
yèepunícáiná imànica yáawawa Dios Iiri iyú.”
Iná càicaalíté Pilato yéemìaca nasàna,
yáté cáalusíwacani.
Yá yèepùacaté iwàlùacawa àniawa icapèe irìculéwa,
yá íimacaté Jesús irí:
“¿Síisàanéeri píaquéera?”
Yá quéwa càmita Jesús yeebá isàna.
Néese,
yá Pilato íimacaté irí:
“¿Cáná càmita peebá nusàna?
Píalíawa nudènìaca nuchàiniwa nuchùulìanápiná natàtàaca pía cruz ìwali,
nuchùulìanápiná nacái namàacaca píawa.”
Yá Jesús íimacaté irí:
“Canácata pirí chàinisi nuwicáu,
càmicaalí Dios yàa pirí chènuníisetani.
Quéwa yái yèepùadéerica núa pirí,
máiní yáawanái cabáyawanáca píicha quiríta.”
Néese idénáami,
yáté Pilato icutáca wawàsi iwasàacaténá Jesús.
Quéwa níái judíonáica,
yá namáidaca irí cachàini,
náimaca:
“¡Piwasàacaalí Jesús,
yá càmita César yàacawéeriná pía.
Cawinácaalí imàni yáawawa rey iyú,
yá yàacawa César íipunita!”
Néese idécanáamité Pilato yéemìaca nasàna,
yá ichùulìacaté úwinái imusúadaca Jesús bàacháwalé.
Yá iyamáacaté yáawinacawa íinata yái nacháawèerica íinatáise wenàiwica,
namàníirica íba mèlumèluíyéi iyú,
íipidenéerica “Gabata”,
hebreo iyú.
Néenialí èeri,
nachùnìacaalíté nàyaca Pascua ipíchawáise wawàsi,
idécanáamité machacànica èeri yàacawa,
yá Pilato íimacaté judíonái irí:
“¡Yácué pìasu rey yái!”
Quéwa,
yá náimacaté néemíanícawa irí:
“¡Pimusúadacuéni!
¡Pimusúadacuéni!
Pitàtàacuéni cruz ìwali!”
Yá Pilato íimacaté nalí:
“Càmita cayába nutàtàaca cruz ìwali yái pìasu reyca.”
Yá náimacaté níái sacerdotenái íiwacanánáica:
“¡Canácata wadènièri áiba reyca,
yáta abéerita wàasu rey,
yái César!”
Néese,
yáté Pilato yèepùadacani sacerdotenái íiwacanánái irí.
Yáté úwinái itéca Jesús yéewacaténáté natàtàacani cruz ìwali.